B36 er avgjørt fyri, at dystir okkara verða stroymdir. Men tað má vera undir skipaðum viðurskiftum Kringvarp Føroya hevur í dag meldað út, at tey nú gevast við at stroyma dystir frá bestu føroysku mansdeildini. Hetta tí tey verða somikið nógv órógvað í teirra valmøguleikum. Áður hava KÍ, EB/Streymur og AB noktað fyri stroyming av teirra dystum, og upp til hetta umfarið takkaðu vit í B36 nei, tá tað varð spurt, um Kringvarpið kundi stroyma frá dystinum millum B36 og NSÍ. Í B36 taka vit avgjørt undir við, at dystir verða stroymdir, og ikki minst er hetta ein góð tænasta til útisetar og onnur, sum av praktiskum ávum ikki hava møguleika at fara á vøllin at síggja dystirnar. Men vit halda samstundis, at hetta má gerast undir skipaðum viðurskiftum. Hetta er ein spurningur, sum hevur verið umrøddur fleiri ferðir, og FSF hevur á síni livestream-tænastu ein frálíkan pall, sum uttan iva kann mennast heilt nógv–eisini í samstarvi við Kringvarpið og/ella aðrar miðlar. Vit skulu tí við hesum boða frá, at vit avgjørt taka undir við beinleiðis stroyming frá føroyskum dystum, men tað má gerast undir skipaðum viðurskiftum, og tað má gerast í eini skipan, har samlaði føroyski fótbóltsheimurin er við.